[{"text_idx": "#000000", "text": "Cafodd y newyddion ei gyhoeddi brynhawn Iau bod Pontypridd wedi bod yn llwyddiannus yn eu hapel i gael trwydded i chwarae yn y Cymru Premier JD, ac felly mi fyddan nhw\u2019n esgyn i\u2019r uwch gynghrair y tymor nesaf gan gymeryd lle\u2019r Barri fydd yn syrthio i\u2019r ail haen."}, {"text_idx": "#000001", "text": "Llanilltud Fawr sydd wedi ennill pencampwriaeth y Cymru South JD, ond mae nhw wedi wedi methu sicrhau trwydded i chwarae\u2019n y brif adran, gan ddod y 7fed clwb mewn 11 tymor i ennill Cynghrair y De a pheidio cael codi i\u2019r uwch gynghrair."}, {"text_idx": "#000002", "text": "Mae\u2019n benwythnos ola\u2019r tymor yn y Cymru Premier JD a gyda\u2019r safleoedd pwysig bob pen y tabl eisoes wedi eu cadarnhau mae\u2019r sylw rwan yn troi at y ras am y 7fed safle i gadarnhau pwy fydd yn cyrraedd y gemau ail gyfle."}, {"text_idx": "#000003", "text": "Mae\u2019r Bala wedi sicrhau eu lle yn Ewrop am yr wythfed tro ers 2013 ar o\u0302l selio\u2019r ail safle gyda buddguoliaeth yn erbyn Caernarfon ar ddydd Llun y Pasg (Cfon 0-2 Bala)."}, {"text_idx": "#000004", "text": "Dyma\u2019r trydydd tro i\u2019r Bala orffen yn yr ail safle yn Uwch Gynghrair Cymru, a\u2019r tro cyntaf ers tymor 2015/16 yn dilyn rhediad rhagorol gan y clwb ers mis Rhagfyr gyda ti\u0302m Colin Caton yn colli dim ond un o\u2019u 16 ge\u0302m gynghrair ddiwethaf (ennill 10, cyfartal 5)."}, {"text_idx": "#000005", "text": "Fe ddechreuodd Y Bala ail ran y tymor ddau bwynt o dan Pen-y-bont oedd yn ail ar y pryd, ond bellach mae\u2019r Bala 16 pwynt uwchben hogiau Rhys Griffiths."}, {"text_idx": "#000006", "text": "Mae Pen-y-bont wedi colli chwe ge\u0302m gynghrair yn olynol am y tro cyntaf erioed yn yr uwch gynghrair, ond mae yna dal obaith o gyrraedd Ewrop drwy lwybr Cwpan Cymru."}, {"text_idx": "#000007", "text": "Bydd rhaid i hogiau Rhys Griffiths guro Y Seintiau Newydd am y tro cyntaf erioed yn rownd derfynol Cwpan Cymru yr wythnos nesaf i gael gwireddu\u2019r freuddwyd o chwarae\u2019n Ewrop am y tro cyntaf yn eu hanes."}, {"text_idx": "#000008", "text": "Enillodd Pen-y-bont ar giciau o\u2019r smotyn yn erbyn Y Bala yn rownd derfynol Cwpan Cymru eleni, ond fe dalodd Hogiau\u2019r Llyn y pwyth yn o\u0302l gan ennill 5-0 oddi cartref yn Stadiwm Gwydr SDM dair wythnos yn o\u0302l gyda Will Evans yn taro hatric i\u2019r Bala."}, {"text_idx": "#000010", "text": "Dyw\u2019r freuddwyd Ewropeaidd ddim ar ben i\u2019r Drenewydd ond mae eu tynged yn nwylo\u2019r Seintiau Newydd, gan y byddai buddugoliaeth i\u2019r Seintiau yn rownd derfynol Cwpan Cymru wythnos nesaf yn golygu y byddai\u2019r Drenewydd yn cael y tocyn olaf i Ewrop, gan bod cewri Croesoswallt eisoes wedi cadarnhau eu lle\u2019n Ewrop trwy ennill y bencampwriaeth."}, {"text_idx": "#000011", "text": "Bydd Y Fflint yn anelu i orffen y tymor yn y 4ydd safle am y tro cyntaf ers 1993/94, sef eu safle uchaf erioed yn y gynghrair, tra bod Y Drenewydd yn sicr o orffen yn 3ydd \u2013 eu safle gorau ers 1997/98."}, {"text_idx": "#000012", "text": "Mae\u2019r Drenewydd wedi ennill pump o\u2019u chwe ge\u0302m ddiwethaf yn erbyn Y Fflint, ond ti\u0302m Neil Gibson oedd yn fuddugol y tro diwethaf i\u2019r timau gwrdd ar Gae-y-Castell (Fflint 4-1 Dre)."}, {"text_idx": "#000015", "text": "Mae Caernarfon yn anelu i ddod yn hafal a\u0302\u2019u record am y safle uchaf erioed yn y gynghrair (4ydd yn 1996/97 a 2018/19)."}, {"text_idx": "#000016", "text": "Dyw\u2019r Seintiau heb golli dim un o\u2019u saith ge\u0302m ddiwethaf yn erbyn Caernarfon (ennill 6, cyfartal 1), ac mae ti\u0302m Anthony Limbrick wedi sgorio 12 go\u0302l mewn tair ge\u0302m yn erbyn y Cofis y tymor hwn gyda 10 sgoriwr gwahanol yn taro cefn y rhwyd i\u2019r Seintiau (YSN 5-3 Cfon, Cfon 0-4 YSN, Cfon 0-3 YSN)."}, {"text_idx": "#000018", "text": "Ar o\u0302l achub eu lle yn y gynghrair ar gyfer y tymor nesaf mae sylw clybiau\u2019r Chwech Isaf yn troi at geisio sicrhau\u2019r 7fed safle a lle yn y gemau ail gyfle."}, {"text_idx": "#000019", "text": "Bydd enillwyr y gemau ail gyfle eleni yn cael lle yng nghystadleuaeth Cwpan Her yr Alban, a gyda dim ond dau bwynt yn gwahanu pedwar o glybiau\u2019r Chwech Isaf mae hi\u2019n mynd i fod yn brynhawn cyffrous i Met Caerdydd, Aberystwyth, Hwlffordd a Chei Connah yng nge\u0302m ola\u2019r tymor cyffredin."}, {"text_idx": "#000020", "text": "Mae Aberystwyth yn dechrau\u2019r penwythnos yn hafal ar bwyntiau gyda Met Caerdydd (7fed), tra bod Cei Connah ddau bwynt o dan y clybiau rheiny."}, {"text_idx": "#000021", "text": "Byddai\u2019n rhaid i\u2019r ge\u0302m rhwng Hwlffordd a Met Caerdydd orffen yn gyfartal i Gei Connah allu dringo i\u2019r 7fed safle ar y penwythnos olaf."}, {"text_idx": "#000022", "text": "Dyw\u2019r Nomadiaid heb golli dim un o\u2019u 10 ge\u0302m flaenorol yn erbyn Aberystwyth (ennill 9, cyfartal 1)."}, {"text_idx": "#000024", "text": "Wedi pum tymor yn o\u0302l yn yr uwch gynghrair, daeth cadarnhad ddydd Iau bod Y Barri am syrthio \u2018no\u0302l i\u2019r ail haen ar o\u0302l i Bontypridd ennill eu hapel i gael trwydded i chwarae yn y Cymru Premier JD."}, {"text_idx": "#000025", "text": "Roedd Y Barri wedi brwydro\u2019n galed i fynd ar rediad o dair ge\u0302m heb golli ar ddechrau\u2019r mis, ond wedi dwy golled yn olynol yn erbyn Hwlffordd ac Aberystwyth dros y Pasg mae\u2019r Dreigiau yn sicr o orffen yn yr 11eg safle."}, {"text_idx": "#000026", "text": "Gyda dim ond chwe phwynt y tymor yma bydd rhaid i\u2019r Derwyddon ennill brynhawn Sadwrn os am beidio a thorri record eu hunain fel y ti\u0302m gwaethaf yn holl hanes Uwch Gynghrair Cymru."}, {"text_idx": "#000028", "text": "Bydd Gavin Chesterfield yn ffyddiog o orffen y tymor gyda buddugoliaeth gan i\u2019r Dreigiau ennill naw o\u2019u 10 ge\u0302m flaenorol yn erbyn y Derwyddon."}, {"text_idx": "#000032", "text": "Mae Met Caerdydd wedi llwyddo i ennill tri dyrchafiad dan arweiniad Christian Edwards, a bydd yn benderfynol o selio\u2019r 7fed safle er mwyn sicrhau o leiaf un ge\u0302m arall gyda\u2019r myfyrwyr."}, {"text_idx": "#000033", "text": "Mae Hwlffordd hefyd yn llygadu\u2019r 7fed safle, a byddai hynny\u2019n golygu eu bod yn cyrraedd eu safle uchaf ers 2008/09."}, {"text_idx": "#000034", "text": "Ond mae record Met Caerdydd yn erbyn yr Adar Gleision yn un cadarn, gyda\u2019r clwb o\u2019r brifysgol ond wedi colli un o\u2019u chwe ge\u0302m ddiwethaf yn erbyn Hwlffordd (ennill 4, cyfartal 1)."}, {"text_idx": "#000035", "text": "Bydd holl uchafbwyntiau\u2019r gemau i\u2019w gweld ar wefannau cymdeithasol Sgorio."}]